Glassvinger

Glassvinger (Sesiidae) er en familie med sommerfugler som har et utseende som minner sterkt om stikkevepser1veps. Dette er et eksempel på Batesisk mimikry eller vernelikhet, der de "harmløse" sommerfuglene unngår å blir spist av fugler fordi de ligner insekter som stikker. Veldig mange av glassvingene har vitenskapelige navn som slutter på "-formis", dette betyr nærmest "ligner på" og viser til deres vernelikhet med andre insekter. Glassvingene har, som navnet sier, som oftest glassklare vinger uten skjell, men noen kan ha en del skjell langs kantene og ved vingeroten. Larvene borer i levende eller død ved, eller i rotstokker.


== Utseende ==
Små til middelsstore (vingespenn ca. 10 – 50 mm) sommerfugler som gjerne ligner sterkt på veps. Vingene er ganske smale og vanligvis glassklare i alle fall i midten. Kroppen er mer eller mindre tett hårete og farget i rødt/gult og svart. Hodet er tett hårkledt. Noen har velutviklet sugesnabel, hos andre er denne redusert. Antennene er middels lange og ganske kraftige, vanligvis trådformede hos hunnene og mer eller mindre kam- eller fjærformede hos hannene. Ytterst har de ofte en liten krok. Framvingene er ganske lange og smale, vanligvis med skjell bare ved roten og langs kantene. Årenettet trer tydelig fram. Bakvingene er noe kortere og bredere enn forvingene, også vanligvis nesten skjellfrie, med tydelige lengdeårer. Bakkroppen er lang og sylindrisk, tett hårete, vanligvis med gule eller røde tverrbånd. Det siste bakkroppsleddet har ofte kraftige hårtufser. Beina er kraftige, tett hårkledte, og ligner dermed på beina hos bier og veps.


== Levevis ==
Larvene lever inne i planter, enten (de fleste artene) borer de i ved eller mellom barken og veden på busker og trær, eller så lever de i røtter og rotstokker på ulike slags urter. De bruker ofte flere år på utviklingen før de forpupper seg. Når puppen er klar til å klekkes, kryper den ut til en åpning i larvegangen. Oftest klekker den der i hullet og man kan etterpå finne det tomme puppeskinnet halvveis hengende ut fra et hull i treet. De voksne sommerfuglene flyr vanligvis om dagen og besøker av og til blomster, men det er likevel vanskelig å finne dem da de flyr meget lokalt over forholdsvis kort tid. Derfor er det gjort forholdsvis få funn av de fleste glassvinge-artene, det er likevel grunn til å tro at noen av dem kan være ganske vanlige. Den beste måten å registrere dem på er å lokke dem til feller agnet med feromoner, som tiltrekker hannene. Man kan også finne spor etter larvenes ganger i vertsplantene.


== Systematisk inndeling / norske arter ==

Ordenen sommerfugler, Lepidoptera Linnaeus, 1758
Gruppen Glossata – Homoneura
Gruppen Coelolepida
Gruppen Myoglossata
Gruppen Neolepidoptera
Gruppen Heteroneura
Gruppen Eulepidoptera
Gruppen Ditrysia
Overfamilien Sesioidea Boisduval, 1828
Familien glassvinger, Sesiidae Boisduval, 1828
Underfamilien Tinthiinae
Slekten Pennisetia Dehne, 1850  – 11 arter i verden, 1 i Norge:
Bringebærglassvinge, Pennisetia hylaeiformis (Laspeyres, 1801)  – larven i rotstokker og stengler på bringebær, temmelig vanlig til Nordland
Underfamilien Sesiinae Boisduval, 1828
Slekten Sesia Fabricius, 1775 – 20 arter i verden, 3 i Norge:
Ospeglassvinge, Sesia apiformis (Clerck, 1759) – på osp, poppel og selje, lokalt vanlig til Hordaland og Mjøsa
Gulkrageglassvinge, Sesia bembeciformis (Hübner, 1806) – på selje og vier, ett funn fra Sør-Trøndelag
Vepseglassvinge, Sesia melanocephala Dalman, 1816  – på døde greiner av osp, to funn fra Oslo og Søgne
Slekten Paranthrene Hübner, 1819  – 58 arter i verden, 1 i Norge:
Sotglassvinge, Paranthrene tabaniformis (Rottemburg, 1775)  – på osp, poppel og selje. Sjelden på Sør- og Østlandet.
Slekten Synanthedon Hübner, 1819  – 226 arter i verden, 7 i Norge:
bjørkeglassvinge, Synanthedon scoliaeformis (Borkhausen, 1789)  – på bjørk, sjelden, til Troms
Oreglassvinge, Synanthedon spheciformis (Denis & Schiffermüller, 1775)  – på or og bjørk, spredt til Nordland
rødflekkglassvinge, Synanthedon culiciformis (Linnaeus, 1758)  – på bjørk og or, temmelig vanlig over hele landet
rødkantglassvinge, Synanthedon formicaeformis (Esper, 1783) – på selje og vier, Sør- og Østlandet og Sør-Trøndelag
Fjellglassvinge, Synanthedon polaris (Staudinger, 1877) – på vier, i fjellet, trolig over hele landet
Epleglassvinge, Synanthedon myopaeformis (Borkhausen, 1789)  – på eple, rogn og andre trær i rosefamilien, temmelig vanlig i Østfold og Akershus
Ripsglassvinge, Synanthedon tipuliformis (Clerck, 1759) – på rips, solbær og stikkelsbær, til Hedmark
Slekten Bembecia Hübner, 1819 – 93 arter i verden, 1 i Norge:
Engglassvinge, Bembecia ichneumoniformis (Denis & Schiffermüller, 1775)  – på røttene av tiriltunge, rundbelg og andre urter i erteblomstfamilien. Spredt på Østlandet og Sørlandet.


== Kilder ==
Pühringer, F. 2006. Sesiidae – Clearwing moths – Glasflügler (Lepidoptera: Sesiidae). [1]
Nettsiden Svenska fjärilar, med bilder og biologisk informasjon: [2]
Nettressursen Norske sommerfugler, med faktaark for de norske artene: [3].


== Eksterne lenker ==
(en) Glassvinger i Encyclopedia of Life 
(en) Glassvinger i Global Biodiversity Information Facility 
(no) Glassvinger hos Artsdatabanken 
(sv) Glassvinger hos Dyntaxa 
(en) Glassvinger hos Fauna Europaea 
(en) Glassvinger hos ITIS 
(en) Glassvinger hos NCBI 
(en) Kategori:Sesiidae – bilder, video eller lyd på Wikimedia Commons 
Sesiidae – detaljert informasjon på Wikispecies